**Dharawal nasjonalpark** er en nasjonalpark som ligger i Illawarra-regionen i New South Wales, øst i Australia. Nasjonalparken på 6 508 hektar ligger mellom Illawarra Range og Georges River, omtrent 45 kilometer sørvest for Sydney. Det er tre inngangsporter til parken: fra øst gjennom Darkes Forest; fra nord gjennom Wedderburn; og fra sør gjennom Appin.

Nasjonalparken inneholder et betydelig biologisk mangfold og en rekke aboriginske kultursteder. Den har høy verneverdi i regionen, spesielt på grunn av den lave menneskelige påvirkningen i parken og den begrensede offentlige tilgangen. Landskapet er variert med kløfter og fosser, høylandssumper, sandsteinskoger og regnskoger. Dyrene i parken inkluderer koalaer, wallabyer, wallarooer, nebbdyr, pungrotter og mange flere arter.

Etymologi og urfolksarv
-----------------------

Navnet *Dharawal* kommer av urfolket Dharawal, som har levd i området i mer enn 15 000 år. Dharawal bebodde en gang området fra den sørlige bredden av Botanybukta i Sydney, sør til Shoalhaven-elva og nordvest til Camden. Det er mange arkeologiske funnsteder i Dharawal nasjonalpark og området rundt, og det er anslått at det er hele 15 000 spredt over Woronora-platået. Helleristninger funnet på disse stedene består av tegninger, malerier og sjablonger laget med svart kull, hvit leire eller rød, gul eller oransje oker. Innenfor nasjonalparken er det funnet omtrent 236 slike steder.

Regionsbeskrivelse
------------------

 Madden's Falls i Dharawal nasjonalpark
Woronora-platået som parken ligger på, skråner svakt nordvestover mot Cumberland Plain. Dharawal nasjonalpark utgjør en del av et større verneområde, som inkluderer Royal National Park som ligger i nord, Budderoo og Morton nasjonalparker i sør og det store UNESCO verdensarvstedet Greater Blue Mountains i vest og nordvest. Til sammen er disse verneområdene et av de største sammenhengende i delstaten New South Wales.

Dharawal-områdent består av nedbørsfeltet til O'Hare og Stokes Creek, som er overvannet til Georges River på Woronora-platået. Det finnes mange vannveier i parken, totalt over 200 kilometer, i tillegg til 26 sumper.

Biologi og økologi
------------------

Parken befinner seg i en region med høyt artsmangfold, spesielt i høylandssumpene, som anses for å være de mest artsrike av sin type i verden. De inneholder over 140 ulike plantearter.  Disse høylandssumpene har ikke opplevd store evolusjonære endringer de siste 17 000 årene og er derfor av stor vitenskapelig betydning i tillegg til å være oppført som et truet økologisk system.

128 fugler, 39 krypdyr, 32 pattedyr, 23 frosker, 5 fisker, 2 kreps, 1 reke, 1 elvemusling og 273 virvelløse arter er registrert i parken. Av denne faunaen er 23 virveldyrarter oppført som truet. Den største bestanden av koalaer i sør-Sydney finnes i Wedderburn, som ligger i og rundt parken. Koalaer er truet, og bestanden deres er i tilbakegang.

Referanser
----------

1. 1 2 3 4 5  *Dharawal Nature Reserve and Dharawal State Conservation Area: Plan of management* (PDF). *NSW National Parks & Wildlife Service* (PDF). Government of New South Wales. 26. juli 2006. ISBN 1-74122-057-2. Besøkt 26. april 2014.
2. ↑  «Dharawal National Park, Macarthur». Campbelltown City Council. Besøkt 27. april 2014.
3. ↑  Carol, L. (1988). «The Dharawal and Gandangara in Colonial Campbelltown, New South Wales, 1788-1830». *Aboriginal History*. 12: 49–62.
4. ↑  Sefton, C. (2013). «Molluscs and fish in the rock art of the coast, estuary and hinterland of the Woronora Plateau, N.S.W.». *Rock Art Research*. 30 (1): 97:6.
5. ↑  Tom referanse? (hjelp)
6. ↑  «Floristics and soil relations of upland swamp vegetation near Sydney».
7. ↑  «Coastal upland swamp in the Sydney Basin Bioregion – endangered ecological community listing». Government of New South Wales. Besøkt 28 April 2014.  Sjekk datoverdier i `|besøksdato=` (hjelp)
8. 1 2  *The vertebrate fauna of Dharawal State Conservation Area, Dharawal Nature Reserve and adjacent lands* (PDF). *Department of Environment and Climate Change* (PDF). Government of New South Wales. Desember 2007. ISBN 978-1-74122-686-7.
9. ↑  *The Fauna of the Metropolitan, O'Hares Creek and Woronora Special Areas: Summary of findings and recommendations* (PDF). *Terrestrial Vertebrate Fauna of the Greater Southern Sydney Region* (PDF). 4. Department of Environment and Climate Change, Government of New South Wales. September 2007. ISBN 978-1-74122-602-7.
10. ↑  *Wedderburn Fauna Planning Study*. *Campbelltown City Council*. Australian Koala Foundation. 1996.
11. ↑  Cubby, Ben (27. april 2012). «Koalas to be listed as endangered amid rapid decline». *Sydney Morning Herald*. s. 1.

Eksterne lenker
---------------

* Dharawal nasjonalparks offisielle nettsted